Espoon kaupungintalolle haetaan taas suojelua – "Päätös tulee olemaan kielteinen"

Espoon kaupungintalolle on taas haettu suojelua. Arkisto/Minna Rajainmäki

Seppo Korkman

Purettavaksi päätetystä Espoon kaupungintalosta on tehty suojeluhakemus Uudenmaan ely-keskukseen.

Rakennussuojelulain perusteella kiinteistön suojelua hakee Pro Espoo ry.

–Tämä on jo kolmas kerta, kun suojelupäätöstä haetaan, ylitarkastaja Henrik Wager Uudenmaan ely-keskuksesta huokaa.

Vuosia kestäneen kaupungintaloväännön aikana tehdyt kaksi aikaisempaa suojeluhakemusta on hylätty.

–Tälläkin kertaa päätös suojelun osalta tulee olemaan kielteinen, Wager huomauttaa.

Hän viittaa alueen lainvoimaiseen asemakaavaan, joka vielä on valituskierroksen jälkeen vahvistettu aikanaan hallinto-oikeudessa.

Hakemuksen käsittely lausuntopyyntöineen tulee Wagerin mukaan viemään aikaa muutaman kuukauden.

–Vaikka (hakemuksen) lopputulos on selvä, on kaupungintalo asetettava toimenpidekieltoon siihen saakka kun tuleva päätöksemme on lainvoimainen, Wager muistuttaa.

Hän kuvailee nyt jätettyä suojeluhakemusta "erikoiseksi".

–Hakemus ainoastaan tuottaa lisää työtä hallinnolle. Lopulliseen (kaupungintalon purkamista koskevaan) päätökseen sillä ei ole mitään vaikutusta.

Espoon kaupunkisuunnittelujohtaja Torsti Hokkanen pitääkin nyt tehtyä hakemusta pelkästään viivytystaisteluna.

Kaupunginvaltuusto hyväksyi tammikuussa virastotalokorttelin kehittämistä koskevan suunnitelman, joka sisältää yli kymmenen vuotta tyhjillään seisoneen kaupungintalon purkamisen.

Helsingin hallinto-oikeudessa on parasta aikaa käsittelyssä kuuden yksityishenkilön tekemä valitus valtuuston päätöksestä.